Svava Jakobsdóttir

**Svava Jakobsdóttir** (4. október 1930 í Neskaupstað – 21. febrúar 2004) var íslenskur rithöfundur og leikskáld. Hún er líklega þekktust fyrir smásögur sínar og skáldsöguna *[[Leigjandinn]]* sem kom út 1969 og var eitt sinn túlkuð sem ádeila á veru hersins á Íslandi eða sem tvískipt heimsmynd Kalda stríðsins. Öðrum þræði þykja skrif Svövu endurspegla reynsluheim kvenna gjarnan á kaldhæðinn hátt. Svava átti sæti á Alþingi fyrir Alþýðubandalagið árin 1971 &ndash; 1979. Árið 2001 var hún sæmd riddarakross Fálkaorðunnar fyrir „störf í þágu lista og menningar.“

Svava var gift Jón Hnefli Aðalsteinssyni og var systir Jökuls Jakobssonar.

## Ævi
Svava fæddist í Neskaupstað þar sem faðir hennar var sóknarprestur, ung að árum fluttist hún með fjölskyldu sinni til Saskatchewan í Kanada þaðan sem fjölskylda hennar sneri aftur til Íslands 1940. Hún lauk stúdentsprófi frá Menntaskólanum í Reykjavík 1949. Árið 1950 birtist fyrsta smásaga hennar „*Konan í kjallaranum*“ í smásagnakeppni tímaritsins Líf og list og vann hún fyrstu verðlaun. Því næst stundaði hún stuttlega nám í Háskóla Íslands áður en hún hélt til Bandaríkjanna til náms við Smith College í Northampton í Massachusetts og lauk B.A.-gráðu í enskum og amerískum bókmenntum árið 1952. Ennfremur sótti hún framhaldsnám í forníslenskum bókmenntum við Somerville College í Oxford í Englandi frá 1952 til 1953. Þann 11. júní 1955 giftist hún Jóni Hnefli Aðalsteinssyni.

Svava starfaði í utanríkisráðuneytinu og í íslenska sendiráðinu í Stokkhólmi 1955 til 1960. Hún kenndi við Barna- og unglingaskólann á Eskifirði 1963 til 1964. Árið 1965 eftir kom fyrsta bók hennar, smásagnasafnið *12 konur* út. Svava tók sér starf sem blaðamaður við Lesbók Morgunblaðsins 1966 til 1969. Árin 1968 til 1971 settist hún í stjórn Rithöfundarfélags Íslands og starfsmaður við dagskrárdeild RÚV 1969 til 1970. Svava var fulltrúi Íslands í samráðshóp sem gerði úttekt á menningarsamstarfi Norðurlandanna á grundvelli norræna menningarmálasamningsins 1972 til 1978. Hún var varamaður í stjórn Norræna hússins í Reykjavík 1979 til 1984 og í safnráði Listasafns Íslands 1979 til 1983. Hún var fulltrúi Íslands í jafnréttisnefnd Norðurlanda 1980 til 1983. Hún var í stjórn Máls og menningar 1976 til 1979 og átti einnig sæti í fulltrúaráði þess. Hún var í Rithöfundaráði 1978 til 1980. Hún sat einnig í stjórn Leikskáldafélags Íslands 1986 til 1990. Svava var fulltrúi Íslands í listkynningu Scandinavia Today í Japan 1987.

### Þingstörf
Svava sat tvö kjörtímabil á Alþingi fyrir Alþýðubandalagið (árin 1971 &ndash; 1979). Hún sat einnig í Rannsóknaráði ríkisins 1971 til 1974 og var varamaður 1978 til 1979. Hún var ennfremur varamaður í Norðurlandaráði 1971 til 1974 og aðalmaður þess 1978 til 1979. Svava var fulltrúi á allsherjarþingi Sameinuðu þjóðanna árin 1972, 1974, 1977 og 1982.

## Verk
### Smásögur
* *12 konur*, 1965
* *Eldhús eftir máli* 1966
* *Veisla undir grjótvegg*, 1967
* "Kona med spegil" , 1967
* *Sögur*, 1979
* *Gefið hvort öðru*, 1982
* *Endurkoma*, 1986
* *Smásögur*, 1987
* *Undir eldfjalli*, 1989
* *Sögur handa öllum*, 2001

### Skáldsögur
* *[[Leigjandinn]]*, 1969
* *[[Gunnlaðar saga]]*, 1987

### Leikrit
* *Hvað er í blýhólknum?*, 1970
* *Friðsæl veröld*, 1974
* *Æskuvinir*, 1976
* *Í takt við tímana*, 1980
* *Lokaæfing*, 1983
* *Næturganga*, 1989

## Heimildir
* 

## Tengt efni
* Tilnefningar til bókmenntaverðlauna Norðurlandaráðs frá Íslandi
* Bókmenntaverðlaun Norðurlandaráðs

## Tenglar
* Bókmenntavefurinn - Svava Jakobsdóttir - Greinar og viðtöl 
* ''Hvað leynist á bak við orðin?'', viðtal við Svövu Jakobsdóttur í Þjóðviljanum 9. október 1982
* Svava og hinn dýri mjöður, Vera, 2. tölublað (01.04.2004), Blaðsíða 42
* Frelsi og öryggi : um sögur Svövu Jakobsdóttur og íslenska kvennahreyfingu
* Þingkonan Svava Jakobsdóttir